NEUVOSTON PÄÄTÖS,

tehty 28 päivänä helmikuuta 2000,

neuvoston pääsihteeristön palvelukseen määräaikaisesti siirrettäviin kansallisiin sotilasalan asiantuntijoihin sovellettavista säännöistä

(2000/178/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan,

ottaa huomioon Euroopan yhteisön perustamissopimuksen ja erityisesti sen 207 artiklan 2 kohdan,

sekä katsoo seuraavaa:

(1) Neuvosto teki 14 päivänä helmikuuta 2000 päätöksen 2000/144/YUTP väliaikaisen sotilaallisen elimen perustamisesta(1).

(2) Neuvosto teki 14 päivänä helmikuuta 2000 päätöksen 2000/145/YUTP neuvoston pääsihteeristön palvelukseen määräaikaisesti siirrettävistä kansallisista sotilasasiantuntijoista(2).

(3) Kyseisen päätöksen 2000/145/YUTP 4 artiklan mukaan päätös tulee voimaan vasta, kun neuvosto on vahvistanut näihin asiantuntijoihin sovellettavan järjestelmän.

(4) Tämän vuoksi olisi vahvistettava kyseisiin asiantuntijoihin sovellettavat säännöt,

ON PÄÄTTÄNYT SEURAAVAA:

I LUKU

YLEISET SÄÄNNÖKSET

1 artikla

Päätöksessä 2000/145/YUTP tarkoitettuihin neuvoston pääsihteeristön palvelukseen määräaikaisesti siirrettäviin kansallisiin sotilasalan asiantuntijoihin, jäljempänä "sotilasasiantuntijat", sovelletaan tässä päätöksessä vahvistettuja sääntöjä.

2 artikla

Palvelukseen siirrettävän sotilasasiantuntijan on oltava jonkin Euroopan unionin jäsenvaltion kansalainen.

3 artikla

Siirtomääräyksen kesto

1. Sotilasasiantuntijoiden siirtomääräys voi kestää korkeintaan kolme vuotta. Poikkeustapauksissa ja suoritettavat erityistehtävät huomioon ottaen siirtomääräystä voidaan jatkaa korkeintaan vuodella.

Työskentelyn on oltava koko siirtomääräyksen ajan kokopäiväistä.

2. Siirtomääräyksen todennäköinen kesto on vahvistettava alussa pääsihteerin ja kyseisen jäsenvaltion pysyvän edustajan välisellä kirjeenvaihdolla.

4 artikla

Tehtävät

1. Palvelukseen siirretyt sotilasasiantuntijat avustavat sotilaallisella asiantuntemuksellaan väliaikaista sotilaallista elintä ja korkeana edustajana toimivaa pääsihteeriä.

Korkeana edustajana toimivan pääsihteerin alaisina ja väliaikaisen sotilaallisen elimen johdolla he suorittavat heille osoitetut tehtävät ennalta vahvistetun työohjelman tai toimenkuvan mukaisesti.

2. Jollei korkeana edustajana toimivan pääsihteerin valtuutuksella erityisesti toisin määrätä, palvelukseen siirretty sotilasasiantuntija ei voi tehdä ulkopuoliseen tahoon kohdistuvia sitoumuksia pääsihteeristön puolesta.

5 artikla

Sosiaaliturva ja terveydenhuolto

1. Sotilasasiantuntijoihin sovelletaan kansallista sosiaaliturvalainsäädäntöä ja terveydenhuoltosäännöksiä.

2. Ennen siirtomääräyksen alkamista sen kansallisen viraston, jossa palvelukseen siirrettävä sotilasasiantuntija työskentelee, on toimitettava pääsihteeristölle todistus siitä, että häneen sovelletaan koko siirtomääräyksen ajan kyseiseen virastoon sovellettavaa sosiaaliturvalainsäädäntöä (terveydenhuolto mukaan lukien), ja että tämä vastaa ulkomailla aiheutuvista kuluista.

6 artikla

Tapaturmavakuutus

Neuvoston pääsihteeristön tapaturmavakuutus kattaa palvelukseen siirretyt sotilasasiantuntijat samoin edellytyksin kuin ne pääsihteeristön työntekijät, joihin ei sovelleta henkilöstösääntöjä. Tätä säännöstä sovelletaan siitä päivästä, jona sotilasasiantuntija ottaa tehtävänsä vastaan.

7 artikla

Siirtomääräyksen keskeytyminen tai päättyminen

1. Korkeana edustajana toimiva pääsihteeri voi antaa luvan keskeyttää siirtomääräys sen keston aikana ja vahvistaa tähän sovellettavat ehdot. Jäljempänä 13 ja 14 artiklassa tarkoitetut korvaukset maksetaan soveltuvin osin ainoastaan, jos keskeytys tapahtuu korkeana edustajana toimivan pääsihteerin pyynnöstä.

2. Siirtomääräys voidaan päättää, jos se on pääsihteeristön tai asiantuntijan kansallisen hallinnon etujen mukaista, tai muusta perustellusta syystä.

II LUKU

PALVELUKSEEN SIIRRETYN SOTILASASIANTUNTIJAN OIKEUDET JA VELVOLLISUUDET

8 artikla

1. Palvelukseen siirretyn sotilasasiantuntijan on suoritettava tehtävänsä ja käyttäydyttävä yksinomaan neuvoston etua ajatellen sekä hänen siirtomääräystään koskevien kansallisten säännösten mukaisesti.

2. Palvelukseen siirretyn sotilasasiantuntijan on pidättäydyttävä kaikista sellaisista teoista ja erityisesti kaikkien sellaisten mielipiteiden ilmaisemisesta julkisuudessa, jotka voisivat heikentää hänen asemaansa kohdistuvaa arvonantoa.

3. Jos palvelukseen siirretty sotilasasiantuntija joutuisi tehtäviään hoitaessaan ottamaan kantaa sellaiseen asiaan, jonka käsittelyssä tai ratkaisussa hänellä on hänen riippumattomuutensa mahdollisesti vaarantava henkilökohtainen etu, hänen on ilmoitettava tästä sen yksikön päällikölle, johon hänet on sijoitettu.

4. Palvelukseen siirretyn sotilasasiantuntijan on noudatettava ehdotonta vaitiolovelvollisuutta kaikkien seikkojen ja tietojen suhteen, jotka hän saa tietoonsa hoitaessaan tehtäviään tai niiden yhteydessä. Hän ei saa missään muodossa antaa asiaankuulumattomille henkilöille asiakirjoja tai tietoja, joita ei ole laillisesti julkistettu. Hänen on noudatettava tätä velvollisuutta myös siirtomääräyksen päätyttyä tämän kuitenkaan vaikuttamatta tätä alaa koskeviin kansallisiin säännöksiin.

5. Palvelukseen siirretty sotilasasiantuntija ei voi yksin eikä yhdessä muiden kanssa julkaista eikä antaa julkaistavaksi mitään Euroopan unionin toimintaan liittyvää tekstiä ilman pääsihteeristössä voimassa olevien vaatimusten ja sääntöjen mukaista lupaa.

6. Palvelukseen siirretyn sotilasasiantuntijan on noudatettava pääsihteeristössä voimassa olevia turvallisuusmääräyksiä ja säännöksiä, sanotun kuitenkaan rajoittamatta häntä koskevien kansallisten turvallisuusvelvoitteiden soveltamista.

7. Palvelukseen siirrettyyn sotilasasiantuntijaan sovelletaan hänen jäsenvaltionsa kansallisia kurinpitosäännöksiä. Korkeana edustajana toimiva pääsihteeri voi ilmoittaa kansallisille viranomaisille, jos sotilasasiantuntijat rikkovat tässä päätöksessä vahvistettuja tai tarkoitettuja sääntöjä.

8. Kaikki oikeudet palvelukseen siirretyn sotilasasiantuntijan toimiin hänen suorittaessaan tehtäviään kuuluvat neuvoston pääsihteeristölle.

9. Palvelukseen siirretyn sotilasasiantuntijan on asuttava asemapaikassaan tai enintään sellaisen välimatkan päässä siitä, ettei tämä häiritse hänen tehtäviensä suorittamista.

10. Palvelukseen siirretyn sotilasasiantuntijan on avustettava esimiehiään neuvoston pääsihteeristössä ja annettava heille neuvoja; hän on vastuussa näille esimiehilleen hänelle osoitettujen tehtävien suorittamisesta.

III LUKU

PALVELUKSEEN SIIRRETYN SOTILASASIANTUNTIJAN TYÖEHDOT

9 artikla

Työajat

Palvelukseen siirrettyyn sotilasasiantuntijaan sovelletaan pääsihteeristössä voimassa olevia työaikoja koskevia sääntöjä.

10 artikla

Lomat ja viralliset vapaapäivät

Palvelukseen siirrettyyn sotilasasiantuntijaan sovelletaan hänen jäsenvaltionsa kansallisia vuosilomia ja erityislomia koskevia sääntöjä. Pääsihteeristössä voimassa olevat viralliset vapaapäivät koskevat heitä.

11 artikla

Hallinto ja valvonta

Lomapäivien ja työaikojen hallinnosta ja valvonnasta vastaa korkeana edustajana toimiva pääsihteeri tai varapääsihteeri. Tätä varten 16 artiklan 2 kohdassa tarkoitetun kirjeenvaihdon yhteydessä on ilmoitettava lomaoikeuksia koskevat tiedot sekä jäljellä olevan vuosiloman määrä.

IV LUKU

PALKKAUSJÄRJESTELMÄ

A Palkkaus

12 artikla

Palkkaus

Palvelukseen siirretyn sotilasasiantuntijan palkkauksesta vastaa täysimääräisesti asianomainen jäsenvaltio.

B Kulukorvaukset

13 artikla

Matkakustannukset

1. Palvelukseen siirretty sotilasasiantuntija, joka ei ole muuttanut henkilökohtaista irtaimistoaan palvelukseenottopaikkakunnaltaan asemapaikkaansa, on oikeutettu kuukausittaiseen maksuun, joka vastaa edestakaisesta matkasta asemapaikan ja palvelukseenottopaikkakunnan välillä aiheutuvia kuluja. Tämä maksu suoritetaan kunkin kuukauden lopussa tai kunkin kuukauden viimeisenä työpäivänä, jos koko kuukautta ei työskennellä. Tämä kiinteämääräinen maksu perustuu ensimmäisen luokan junalipun hintaan, jos yksisuuntainen matka on enintään 500 kilometriä. Jos matka on pitempi kuin 500 kilometriä, tai jos tavanomaiseen reittiin sisältyy merimatka, maksu perustuu alimman hinnan mukaisen lennon hintaan (palvelukseenottopaikkakunnan ja asemapaikan välillä toimivien kansallisten lentoyhtiöiden soveltama halvin hinta).

2. Sovellettava hinta on pääsihteeristön matkatoimiston 1 päivänä tammikuuta kuluvana vuonna voimassa oleva hinta. Tätä hintaa tarkistetaan 1 päivänä heinäkuuta niiden matkojen osalta, joiden hinta on noussut yli 5 prosenttia 1 päivän tammikuuta jälkeen. Jos koko kuukautta ei työskennellä, maksu lasketaan suhteessa tehtyjen työpäivien lukumäärään.

3. Jos palvelukseen siirretty sotilasasiantuntija on muuttanut henkilökohtaisen irtaimistonsa palvelukseenottopaikkakunnaltaan asemapaikkaansa, asiantuntijalla, hänen puolisollaan sekä hänen huollettavanaan olevilla lapsilla on pääsihteeristössä voimassa olevien sääntöjen ja edellytysten mukaisesti oikeus saada vuosittain kiinteämääräinen korvaus kuluista, jotka aiheutuvat edestakaisesta matkasta asiantuntijan asemapaikasta tämän palvelukseenottopaikkakunnalle.

4. Palvelukseen siirretyllä sotilasasiantuntijalla on pääsihteeristössä voimassa olevien sääntöjen ja edellytysten mukaisesti oikeus saada korvaus matkakuluista, jotka ovat aiheutuneet:

a) asiantuntijalle itselleen:

- matkasta tämän palvelukseenottopaikkakunnalta asemapaikkaan siirtomääräyksen alkaessa,

- matkasta asemapaikasta palvelukseenottopaikkakunnalle siirtomääräyksen päättyessä;

b) asiantuntijan puolisolle ja hänen huollettavinaan oleville lapsille:

- matkasta palvelukseenottopaikkakunnalta asemapaikkaan muuton yhteydessä,

- matkasta asemapaikasta palvelukseenottopaikkakunnalle siirtomääräyksen päättyessä.

5. Tässä päätöksessä palvelukseenottopaikkakunnalla tarkoitetaan paikkakuntaa, jolla palvelukseen siirretty sotilasasiantuntija suoritti tehtäviään varsinaisen työnantajansa palveluksessa ennen palvelukseen siirtoa. Asemapaikalla tarkoitetaan sen yksikön, johon asiantuntija sijoitetaan, sijaintipaikkaa. Näiden paikkakuntien nimet on mainittava 16 artiklan 2 kohdassa tarkoitetussa kirjeenvaihdossa.

6. Jäljempänä 16 artiklan 2 kohdassa tarkoitetulla kirjeenvaihdolla voidaan päättää, ettei pääsihteeristö korvaa matkakustannuksia.

14 artikla

Muuttokulut

1. Henkilökohtaisen irtaimiston muutosta aiheutuneet kulut korvataan palvelukseen siirretylle sotilasasiantuntijalle pääsihteeristössä voimassa olevien sääntöjen ja edellytysten sekä 2 ja 3 kohdan mukaisesti.

2. Palvelukseen siirretty sotilasasiantuntija, joka muuttaa asuntonsa asemapaikkaansa täyttääkseen 8 artiklan 9 kohdassa asetetun velvollisuuden, voi muuttaa henkilökohtaisen irtaimistonsa sinne kuuden kuukauden kuluessa tehtävien vastaanottamisesta, jos siirtomääräys kestää todennäköisesti vähintään kaksi vuotta ja jos palvelukseenottopaikkakunta sijaitsee vähintään 50 kilometrin päässä asemapaikasta.

3. Siirtomääräyksen päättyessä muuton on tapahduttava vuoden kuluessa.

4. Jäljempänä 16 artiklan 2 kohdassa tarkoitetulla kirjeenvaihdolla voidaan päättää, ettei pääsihteeristö korvaa muuttokuluja.

15 artikla

Virkamatkat ja niihin liittyvät kulut

1. Palvelukseen siirretty sotilasasiantuntija voidaan lähettää virkamatkalle edellyttäen, että noudatetaan 4 artiklaa.

2. Virkamatkoista aiheutuvat kulut korvataan pääsihteeristössä voimassa olevien ja tällaisten kulujen korvaamista koskevien sääntöjen ja edellytysten mukaisesti.

V LUKU

HALLINTOA JA TALOUSARVIOTA KOSKEVAT SÄÄNNÖKSET

16 artikla

Määrärahat ja sopimukset

1. Sotilasasiantuntijoiden palvelukseen siirtämisestä aiheutuvat kulut otetaan neuvoston talousarvioon budjettikohtaan 1113.

2. Siirtomääräys ja sen mahdollinen pidentäminen pannaan täytäntöön korkeana edustajana toimivan neuvoston pääsihteerin ja kyseisen jäsenvaltion pysyvän edustajan välisellä kirjeenvaihdolla. Kirjeenvaihdosta on käytävä ilmi myös niiden henkilöiden nimet, jotka saavat vahvistaa tämän päätöksen mukaisia siirtomääräyksiä koskevat yksityiskohtaiset käytännön säännöt. Palvelukseen siirretyn sotilasasiantuntijan on ilmoittauduttava henkilöstö- ja hallintoasiain pääosaston asianomaiselle yksikölle ensimmäisenä päivänä, jona hän on palvelukseen siirrettynä hallinnollisten muodollisuuksien suorittamiseksi.

17 artikla

Maksujen suorittaminen

Henkilöstö- ja hallintoasiain pääosaston asianomainen yksikkö suorittaa maksut euroina belgialaiseen pankkiin avatulle tilille.

18 artikla

Työvälineistökulut

Palvelukseen siirrettyjen sotilasasiantuntijoiden työtilojen ja -välineiden (toimitilat, kalusteet, laitteet yms.) järjestämisestä aiheutuvat, toimintamäärärahoista maksettavat menot on merkittävä toimintamäärärahoihin.

19 artikla

1. Tämä päätös tulee voimaan päivänä, jona se tehdään.

2. Sitä sovelletaan kunnes Euroopan yhteisen turvallisuus- ja puolustuspolitiikan pysyvät elimet perustetaan.

20 artikla

Tämä päätös julkaistaan virallisessa lehdessä.

Tehty Brysselissä 28 päivänä helmikuuta 2000.

Neuvoston puolesta

J. PINA MOURA

Puheenjohtaja

(1) EYVL L 49, 22.2.2000, s. 2.

(2) EYVL L 49, 22.2.2000, s. 3.